রাজীব কুমারকে জেরা করতে গিয়ে কলকাতা পুলিশের বাধা এবং হেনস্থার ঘটনার কথা জানিয়ে সোমবারই সুপ্রিম কোর্টে যাচ্ছে সিবিআই। আইনি লড়াইয়ে কোনও ফাঁক রাখতে চাইছেন না সিবিআই কর্তারা। সেই কারণেই রবিবার রাতভর নিজাম প্যালেসে সিবিআই দফতরে বৈঠক করেন সিবিআই অফিসাররা। পরবর্তী রণকৌশল সেখানেই ঠিক করে নেন তাঁরা। সোমবার সকাল থেকেই সল্টলেকের সিজিও কমপ্লেক্সে সিবিআই দফতরেও সিবিআই অফিসারদের তৎপরতা চোখে পড়েছে। বেশ কয়েকজন অফিসারকে সকালেই দফতরে ঢুকতে দেখা গিয়েছে। প্রসঙ্গত সিবিআই অভিযানের বিরুদ্ধে রবিবার রাত থেকে ধর্মতলায় ধরনা শুরু করেন মুখ্যমন্ত্রী মমতা বন্দ্যোপাধ্যায়। রবিবার সারারাতই মঞ্চে বসেছিলেন তিনি। সঙ্গে ছিলেন কলকাতার মেয়র ফিরহাদ হাকিম-সহ দলের অন্যান্য কয়েকজন নেতাও। 
শুধু আইনি লড়াই নয়, এর পাশাপাশি প্রশাসনিক দিকেও একই সঙ্গে এগোতে চাইছে সিবিআই। উপরমহলের নির্দেশের রবিবার রাতেই রাজ্যপাল কেশরিনাথ ত্রিপাঠীর সময় চাওয়া হয় সিবিআই-এর পক্ষ থেকে। রবিবার রাজীব কুমারকে জেরা করাকে কেন্দ্র করে যে যে ঘটনা ঘটেছে, তা পুরোটাই রাজ্যপালকে জানানো হবে সিবিআই-এর তরফে। রাজ্যপালের মাধ্যমে রাজ্য সরকারের উপরে পালটা চাপ তৈরি করাই সিবিআই-এর কৌশল। সেক্ষেত্রেই সোমবারই সিবিআই আধিকারিকদের সঙ্গে দেখা করতে পারেন রাজ্যপাল।
অন্যদিকে সুপ্রিম কোর্টে সিবিআই-এর মোকাবিলায় তৈরি হচ্ছে রাজ্য সরকারও। জানা গিয়েছে, কংগ্রেস নেতা এবং আইনজীবী অভিষেক মনু সিঙ্ঘভি রাজ্যের হয়ে সওয়াল করবেন। ইতিমধ্যেই এই বেনজির ঘটনায় সংবিধান বিশেষজ্ঞদেরও পরামর্শ নিয়েছে রাজ্য সরকার। সব মিলিয়ে কলকাতার পুলিশ-সিবিআই লড়াই দ্বিতীয় দিনে দিল্লিকেও সরগরম করে তুলতে পারে।